### Beslutning

Taget til efterretning, idet det også blev oplyst, at HU også arbejder med fleksibel arbejdstid på de store velfærdsområder.

### Sagsfremstilling

## Resume og sagens baggrund

Aftale om fleksibel arbejdstid med mulighed for fire-dages arbejdsuge for ansatte på rådhuset, i Jobcentret og i Borgerservice forventes indgået mellem Kalundborg Kommune og de berørte faglige organisationer.

## Indstillinger

Direktøren indstiller, at orientering om aftale om fleksibel arbejdstid med mulighed for fire-dages arbejdsuge tages til efterretning.

## Behandling

Direktionen, Økonomiudvalget og Kommunalbestyrelsen.

## Sagsfremstilling

Som led i administrationsprojektets indsatser for at styrke attraktiviteten i kommunen som arbejdsplads foreligger nu en aftale om fleksibel arbejdstid med mulighed for fire-dages arbejdsuge. Aftalen omfatter de administrative funktioner på rådhuset, i Jobcentret og i [adresse].

Aftalen er indgået med afsæt i et grundigt forarbejde med omfattende medarbejderinvolvering samt tæt involvering af de faglige organisationer.

Kommunens afsæt har været at indgå:

- En aftale som fremmer attraktivitet gennem øget fleksibilitet for de ansatte og dermed bygger ovenpå den eksisterende flekstidsaftale.

- En aftale, som anerkender ansattes meget forskellige ønsker til arbejdstid, og som anerkender, at den enkelte medarbejders ønsker kan variere gennem arbejdslivet og fra uge til uge.

- En aftale, som sikrer driften og ikke er til unødig gene for borgere, samarbejdsparter og for den øvrige organisation.

- En aftale, som ikke ændrer den enkeltes samlede arbejdstid.

- En aftale, som kan inspirere til at øge fleksibiliteten i andre dele af den kommunale organisation.

- En aftale som bygger på solide erfaringer fra andre kommuner.

Aftalen forventes indgået med de faglige organisationer i forlængelse af et møde planlagt den 21. juni med forbehold for kommunalbestyrelsens godkendelse af de servicemæssige ændringer som hænger sammen med aftalen.

Aftalen træder i kraft pr. 1. januar 2025 og evalueres efter et år.

## Økonomiske konsekvenser

Aftalen har ingen bevillingsmæssige konsekvenser.

### Sagens forløb

10/06/2024 Direktionen
Anbefales.
19/06/2024 Økonomiudvalget

Anbefales.
A, F og O tager forbehold.